Covid-19-sterftes in Gauteng styg in enkele week met 155%Gautengse premier, David Makhura. (Foto: Twitter) Die aantal daaglikse nuwe Covid-19-gevalle in Gauteng het oor die afgelope week verdubbel en hospitalisasies verdriedubbel. Covid-19-verwante sterftes het ook verlede week met 155% toegeneem vergeleke met die vorige week. Só het die Gautengse premier, David Makhura, Dinsdag gewaarsku. Die provinsie se infeksiekoers het die afgelope week skerp toegeneem met meer as 45 500 aktiewe gevalle teen Dinsdagaand. Makhura het egter waarsku dat die ergste nog voorlê en die piek van die tweede vlaag nog nie bereik is nie. Sterftes Kommer bestaan ook oor ’n toename in Covid-19-verwante sterftes in die provinsie. Volgens Makhura het Gauteng se Covid-19-verwante sterftes in die laaste week van Desember met 123% toegeneem waarna dit die daaropvolgende week, die eerste week in Januarie, met 155% gestyg het. Gauteng het gedurende die eerste infeksiegolf in Julie verlede jaar soveel as 200 sterftes per dag aangemeld. “Ons is nog nie daar nie,” het die premier verduidelik. ’n Gemiddeld van 433 sterftes per week word in dié stadium in Gauteng aangemeld en die provinsie se algehele sterftekoers staan op 1,8%. Hospitaalopnames Volgens die premier gaan Gautengse staat- en private hospitale tans gebuk onder ’n toename in opnames oor die afgelope sewe dae. Teen die begin van die maand was daar sowat 700 Covid-19-pasiënte in Gauteng se staatshospitale. Die syfer het sedertdien tot meer as 2 400 toegeneem voor dit weer effens gedaal het. Sowat 1 300 Covid-19-pasiënte was teen gister in ’n staatshospitaal in Gauteng, in vergelyking met die 2 787 pasiënte in private hospitale in die provinsie. (Argieffoto: Nokuthula Mbatha/ANA) Altesaam 4 128 pasiënte is in dié stadium in ’n hospitaal in die provinsie weens Covid-19, van wie 220 aan ŉ ventilator gekoppel is. Altesaam 384 pasiënte ontvang tans suurstof. Makhura het die versekering gegee dat die provinsie se hospitale die kapasiteit het om Covid-19-pasiënte te behandel. Die provinsie het voor die Covid-19-pandemie altesaam 1 925 beddens in sy hospitale gehad en nog 2 419 hospitaalbeddens is sedertdien bekom. Nog 525 hospitaalbeddens sal nou teen die einde van Januarie in Gauteng beskikbaar gestel word in die lig van die tweede golf infeksies. Al die beddens (sowat 1 000) by die Nasrec-veldhospitaal sal ook weer beskikbaar gestel word vir pasiënte wat kritieke sorg gedurende die tweede infeksiegolf benodig. Volgens Makhura is Tshwane tans die dryfveer van die tweede golf nadat meer as ’n duisend matrikulante van dié stad ná die Ballito Rage positief getoets het vir Covid-19. Ander superverspreider-byeenkomste het natuurlik ook daartoe bygedra. Die premier het gevra dat jong mense versigtiger moet optree aangesien die nuwe variant van die koronavirus wat verlede maand kop uitgesteek het, daartoe gelei het dat ook talle jongmense nou in die provinsie se hospitale opgeneem word.